Israel got'ı̨į̀ gogha ehkw'ı adıı sìı Zezì gots'ǫ̀ hadı,
“Seyatıì k'èahdì nı̨dè xàè secheekeè aaht'e.
Secheekeè aaht'e nı̨dè nàowo ehkw'ıı k'èhoahsǫ ha,
nàowo ehkw'ıı k'èhoahsǫ nı̨dè k'achı̨ t'asìı wı̨ı̨zìı naxıts'ǫ̀ k'àowo ha nıìle,”
Zezì gòhdı.
Dǫ hagıìhdı,
“Abraham wets'ıhɂǫ̀ǫ-dǫǫ̀ ats'ı̨ı̨t'e,
dǫ wı̨ı̨zìı gots'ǫ̀ k'àowo gòı̨lè nıìle.
Eyıt'à dànìghǫ,
t'asìı wı̨ı̨zìı naxıts'ǫ̀ k'àowo ha nıìle,
nı̨ı̨dı?”
gıìhdı.
Zezì gots'ǫ̀ hadı,
“Ehkw'ı anaxèehsı̨,
amìı hołı̨ı̨ hohtsı̨ı̨ sìı hołı̨ı̨ yets'ǫ̀ k'àowo hǫt'e.
Dǫ,
k'àowo gha eghàlaeda elı̨ı̨ sìı xàè weza elı̨ nıìle,
hanìkò k'àowo xàè weza sìı welǫ whìle ts'ǫ̀ weza elı̨ hǫt'e.
Eyıt'à Nǫ̀htsı̨ Weza sìı t'asìı naxıts'ǫ̀ k'àowo-le anaxį̀į̀là nı̨dè hòt'ałǫ̀ǫ̀ t'asìı wı̨ı̨zìı naxıts'ǫ̀ k'àowo ha nıìle.
Abraham wets'ıhɂǫ̀ǫ-dǫǫ̀ aaht'e wek'èehsǫ,
hanìkò naxıdzeè yìı seyatıì ààhchı-le t'à ełaàsèahwhı ha dahwhǫ.
Setà wegà whıhda ekò ayìı ghàıhdàa sìı naxıts'ǫ̀ haehsı̨ hǫt'e,
hanìkò naxı̨ naxıtà dànaxèhdıı sìı wek'ę̀ę̀ eghàlaahda hǫt'e,”
Zezì gòhdı.
Zezì ts'ǫ̀ hagedı,
“Abraham gotà hǫt'e ne,”
gedı.
Zezì hagòhdı,
“Abraham wets'ıhɂǫ̀ǫ-dǫǫ̀ aaht'e nı̨dè Abraham dànì eghàlaı̨dàa sìı naxı̨ wexèht'eè eghàlaahda ha ı̨lè.
Hanìkò Nǫ̀htsı̨ dàsèhdıı sìı eyı naxıts'ǫ̀ ehkw'ı xàyaehtı t'à ełaàsèahwhı ha dahwhǫ.
Abraham hanì eghàlaı̨dà whìle.
Naxı̨ naxıtà dànì eghàlaedaa sìı wek'ę̀ę̀ eghàlaahda hǫt'e,”
Zezì gòhdı.
“Tsı̨hkǫ gǫǫza ats'ı̨ı̨t'e nıìle.
Nǫ̀htsı̨ ededı̨ zǫ gotà hǫt'e ne,”
gıìhdı.
Dǫ Nǫ̀htsı̨ ts'ǫ agı̨ı̨t'e-le sìı gınıedì ha dìì
Zezì gots'ǫ̀ hadı,
“Nǫ̀htsı̨ naxıtà elı̨ nı̨dè seghǫnıahtǫ ha ı̨lè.
Nǫ̀htsı̨ gots'ǫ aht'ı̨ eyıts'ǫ dıì jǫ whıhda hǫt'e.
Sı̨ sedahxà jǫ ts'ǫ̀ ahjà nıìle,
Nǫ̀htsı̨ jǫ ts'ǫ̀ sı̨ı̨hɂà hǫt'e.
Dànìghǫ seyatıì wenıahdì-le?
Ayìı dàehsı̨ı̨ sìı aàhkw'o ha naxıgha dìì t'à hǫt'e.
Wehłı̨ı̨ sìı naxıtà hǫt'e,
naxıtà wınì k'ę̀ę̀ eghàlaahda ha dahwhǫ.
Kèhoį̀wo gots'ǫ wehłı̨ı̨ eweèt'ı̨ı̨ elı̨ hǫt'e.
Nàowo ehkw'ıı wets'ǫ̀-èlı̨-le t'à ehkw'ı eghàlaeda-le.
Hots'ìı zǫ t'à gode,
eyı weyatıì hǫt'e,
eyıts'ǫ hots'ets'ìı nàowoò hazǫǫ̀ yèhtsı̨ hǫt'e.
Sı̨ ehkw'ı gohde t'à,
naxıgha ehkw'ı aehsı̨-le.
Asį̀į̀ naxı̨ ı̨łè hołı̨ı̨ hòwhıhtsı̨ sèhdı sek'e nìdahoeɂà ha dìì-le?
Ehkw'ı gohde nı̨dè dànìghǫ naxıgha ehkw'ı aehsı̨-le?
Amìı Nǫ̀htsı̨ wets'ǫ dǫ elı̨ı̨ sìı Nǫ̀htsı̨ dàdıı sìı yeèhkw'ǫ hǫt'e.
Nǫ̀htsı̨ wets'ǫ dǫ aaht'e nıìle t'à weàhkw'ǫ nıìle,”
Zezì gòhdı.
Zezì Abraham nahk'e elı̨
Israel got'ı̨į̀ gha k'aodèe Zezì ts'ǫ̀ hagedı,
“Samarıa got'ı̨į̀ anet'e eyı xè ı̨nìłı̨ı̨ nets'ǫ̀-èlı̨,
hanèts'edı ı̨lèe sìı ehkw'ı anèts'edı ı̨lè!”
gıìhdı.
Zezì gots'ǫ̀ hadı,
“Įnìłı̨ı̨ sets'ǫ̀-èlı̨ nıìle.
Sı̨ Setà weghàsǫhoedı ahłà hǫt'e,
hanìkò naxı̨ yatı laòt'ı̨-le t'à sets'ǫ̀ goahde.
Dǫ seghàsǫgeedı gha jǫ ts'ǫ̀ ahjà nıìle.
Hanìkò ededı̨ seghàsǫhoedı ha nıwǫǫ sìı dǫ sınìyaehtı elı̨ hǫt'e.
Ehkw'ı anaxèehsı̨,
amìı seyatıì k'èdìı sìı ełaàwı ha nıìle,”
Zezì gòhdı.
Zezì hadı t'à k'aodèe dıı hagedıì yagìzeh,
“Hòt'a ı̨nìłı̨ı̨ nets'ǫ̀-èlı̨ hotıì wek'èts'eezǫ ne!
Abraham ełaı̨wo ı̨lè eyıts'ǫ nakwenàoɂǫǫ sı hazǫǫ̀ ełaàgı̨ı̨dè ne,
hanìkò dǫ neyatıì k'èdì nı̨dè ełaàwı ha nıìle nı̨ı̨dı.
Gocho Abraham wenahk'e nelı̨ nì-ghǫ aı̨dı?
Abraham eyıts'ǫ nakwenàoɂǫǫ hazǫǫ̀ ełaàgı̨ı̨dè ı̨lè.
Amìı aht'e edęęwǫ?”
gıìhdı.
Zezì hadı,
“Sı̨ edeghàsǫehdı nı̨dè eyı t'asìı nıìle.
Setà,
Naxınǫ̀htsı̨ hǫt'e dahdıı sìı,
ededı̨ seghàsǫhoedıì asį̀į̀là hǫt'e.
Naxı̨ sìı Nǫ̀htsı̨ wek'èahsǫ nıìle,
sı̨ Nǫ̀htsı̨ wek'èehsǫ hǫt'e.
Wek'èehsǫ-le dehsı̨ nı̨dè naxıxèht'eè hots'ìı-dǫǫ̀ ehłı̨ ha ı̨lè,
hanìkò wek'èehsǫ hǫt'e eyıts'ǫ weyatıì sı k'èhdì hǫt'e.
Naxıcho Abraham sı̨ jǫ ts'ǫ̀ ahde ghǫ nadąą̀ k'eet'į̀ t'à wınà ı̨lè.
Saɂı̨ t'à wınà ı̨lè,”
Zezì gòhdı.
K'aodèe hagedı,
“Įłaà sı̨laènǫ neghoò-le,
hanìkò Abraham neeɂı̨ nı̨ı̨dı nì?”
gıìhdı.
Zezì gots'ǫ̀ hadı,
“Ehkw'ı anaxèehsı̨,
Abraham wegǫ̀hłı̨ kwe gots'ǫ aht'e,”
gòhdı.
Zezì hadı t'à kwe negı̨į̀wa,
nàgeehshì ha ı̨lè hanìkò Zezì gonaɂį̀-èhtła,
Nǫ̀htsı̨kǫ̀-gocho gots'ǫǫ̀ naèhtła.